APARAMANGTAN 


MOJES ABMANG KAMBOLAN 


Ordaran do riangan a ganadelan 


1 Aparamangtan Kitungan 

riangan do ordaran gab- 
deleten. 2 Ordaran arzngrzngdam 
do arikkadam na. Bar jaru d'an 
a langkan lanungudan dakule do 
Kitungan a janggardan dan a 
langka haraile. 

3 Ante saring Kitungan game- 
ten, Paledamte. Seletten paledle. 
4Bar Kitungan panaledan gije- 
ten do antate bangsa. Anten 
asan Kitungan lanungudan saring 
panaledan abansaeten. 5 Bar Ki- 
tungan panaledan, Dinnan gamle 
tiyhimeten. Do lanungudan, To- 
galan, gamle tiyhimeten. Anten 
asan oruban do tagaldan dean 
dele a pardi dinnan dele. 

6 Seletten, Dan a tarangdi 


riangan de-ete, do antate d'an 
dan saring, ansatte, gdmie 
Kitungan gameten. 7 Ednegoi 
Kitungan riangan “ gabdele do 
riangan a langka d'an saring 
riangan a jaita dan a d'ong, 
Anansan dea, gameten asan, 
seletten ettegoi na. dele. 8 Bar 
Kitungan kani riangan abmele, 
Riangan a riangan, gamle tiyhim- 
eten. Bar oruban do. tagaldan 
dean dele, anab:bagu dinnan dele, 


Ganingan do labon bar erandij. 
nebanji a ganadelan 

9 Ante saring Kitungan game- 
ten, Riangan a jaitan kuddub dan 
bo darakuna lingan na rukkuna 
do labon gittaete, gameten asan 
ettegoi na dele. 10 Bar Kitungan 
asar darakunan abmele, Labon, 

gamle tiyhimeten do a rukkuna 
d'an abmele, Ganingan, gamle 
tiyhimeten. Do Kitungan gijeten 
do antate bangsa. 

11 Antatiki Kitungan gameten, 
Agaban do bzgarda bzgarda 
uabbaianji bar jabmolan a janab 
dile a Joten a nebanji,. ordaran 
a labo lingan padabete, gameten 
asan ettegoi na dele, 12 manan, 
ordaran agaban do bzgarda 
bzgarda uabbaianji do j'o lingan 
abaian a dakuten a nebanji 
amdungeten. Do Kitungan gijeten 
do antate bangsa. 13 Seletten 
oruban do tagaldan dean dele, 
bagu saring anab-yagi dinnan 
dele. 


Uyungan, anggaijan do 
tuituijanji a ganadelan 

14 Ante saring Kitungan ga- 
meten, Togalan saring dinnan 
abansaben asan riang lingan 
tuituijan de-eteji. Do kun a 
kuddub -ayaman, dinnan do min- 
human abmele arabmadan de-e- 
teji. 19 Bar ordar lingan abt'arben 
asan, riang lingan tuituijanji 
dakuneteji, gameten asan ettegoi 
na dele. 16 Ednegoi Kitungan 
tamban abhanaben a danen asan 
aboi surda panaledan do togalan 
abhanaben a danen asan aboi 
sanna panaledan, kan bagu surda 
panaledan, bar tuituijanji janang 
gabdeleten. 17 Ante saring ordar 
lingan abt'arben asan, do tamban 
do togalan abhanaben a danen 
asan, 18 bar panaledan saring 
lanungudan a d'ong abansaben 
asan, Kitungan riang lingan kun 
tan'aranji tabngijeten. Bar kan 
a kuddub Kitungan gijeten do 
antate bangsa. 19 Seletten oruban 


do tagaldan dean dele, yagi saring 
anab-unji dinnan dele. 


D'a lingan do ordar lingan a 

pwrardanji a ganadelan 

20 Ante saring Kitungan game- 
ten, D'a lingan erandij janab 
pwrardanji de-eteji, do ordaran a 
langkan riang lingan anengtidanji 
engeteji. 21 Bar Kitungan surda 
ayonji, do erandij janab d'a 
lingan am'engten a pwrardan- 
ji, do dile janab anengtidanji 
gabdeleten. Bar kan kudduban 
Kitungan gijeten do antate bang- 
sa. 22 Bar aninji a d'ong Kitungan 
absittale gameten, Ganirsaian do 
er danisamge a birindan dean 
dele, ganingda lingan badrijnaba 
do ordar lingan anengtidanji er 
danisamge deba. 23 Ante saring 
oruban do tagaldan dean dele, 
unji saring anab-monloi dinnan 
dele. 

24 Okij Kitungan gameten, Or- 
dar lingan a dile erandij a 
pwrardanji, manan, gorjangan 
a jontun, do hanapung jontun, 
do dile ordaran a tulaban a 
jontun de-eteji. Seletten ettegoi na 
dele. 25 Ednegoi na Kitungan dile 
janab tulab jontun do dile janab 
gorjang jontun do dile janab 
hanapung jontun gabdeleten. Bar 
kan kudduban Kitungan gijeten 
do antate bangsa. 


Mandran a sanabjan do a danen 


26 Ante saring Kitungan gam- 
eten, Anlen anokke mukka-len 
ambrij, mandran sabjanete. Anin- 
ji Wa lingan ayonji, bar riang 
lingan ontidanji, do jontunji, bar 

kuddub ordaran, bar labo lingan 
a hatenanji a kuddub hanapung 
jontunji a lanangka dane-eteji. 

27 Ante saring Kitungan, Anin- 
dam anokke mukkan ambrij, 
mandran a d'ong gabdeleten. 
Kitungan anokke mukkan ambrij, 
Anin anin a d'ong gabdeleten. 
Onggeran do insalon abmean 
abmele, Anin aninji a dong 
gabdeleten. 28 Bar Kitungan anin- 
ji a dong absittale gameten, 
Ganirsaian dean dele, ateng birin- 
dan deba, bar ordaran badrijan 
badrijle, dane-ling-ben dakkuba. 
Do d'a lingan ayonji, do riang 
lingan ontidanji, bar ordar lingan 
a kuddub janab pwrardanji, kan 
kuddub a lanangka danenaba. 

29 Kitungan barokij gameten, 
Gijba, Hen labo lingan a dakun 
a kuddub abaiten a uabanji 
do kuddub janab abaiten a j'o 
nebanji d'ong-ben tiylai. Antate 
janumjum-ben de-ete. 30 Bar or- 
daran a kuddub jontunji, do 
riang ontidanji, bar labo lingan 
a basuten a hanapung jontunji, 
kan a kuddub pwrardanji a 
janumjuman abmele Hen kuddub 
erdu uaban tiylai. Seletten ettegoi 
na dele. | 

31 Kitungan Anindaman a dile 
ganabdelan abmele gijeten do 
gijba, kuddub jznjzn bangsa. 
Seletten oruban do tagaldan dean 
dele, monloi saring anab-tudru 
dinnan dele. 


Laywmna dinnan do ordaran a 

nebanji do mandran a sanabjan 
Ednegoi riangan do ordaran 
"bar kan bagu lingan a 
dakuten a kuddub janabanji a 


ganabdelan tanakudan dele. 

2 Kitungan  tudru saring 
anab-gulji dinna lingan, Anindam 
a lanuman tabkudan tabkudle 
kan anab-gulji dinna lingan 
Anindam a ganabdel lanuman a 
kuddub baran saring luluneten. 
3 Bar Kitungan anab-gulji dinnan 
absitta-an absittale madrideten. 
Iten asan gamlenden kan dinna 
lingan Anin Anindam a kuddub 
lanuman saring luluneten. 

4Ganabdel ayam lingan, 
riangan do ordaran a lanumanji 
ednegoi dele, manan, ayengan 
ayam lingan Gamang Kitungan 
riangan do ordaran gabdeleten, 
5 seletten jannong lingan. iteja 
a janab ajzngan do uaban 
addakuad. Iten asan gamlen- 
den Gamang Kitungan ordarban 
adnabganurad do orro bara a 
lumben asan buteja mandran 
addakuad. 6 Bindo ordaran saring 
mordan dungan dungle, kuddub 
labo lingan zraeten. 7 Ante saring 
Gamang Kitungan  arardisolan 
saring mandran a d'ong sabjale, 
a bunggamu lingan umpedan 
umpedle, mandrengnan a tanong- 
yim ranggen amganeten. Seletten 
mandran am'eng pwrardan dele. 


Eden kuttan do kotten a alonji 

8 Bar Gamang Kitungan da- 
rungyungsengban, Eden ahiman 
abo darakuna lingan bo kuttan 
oskaian oskaile, kotten Anindam 
a sabjalen amandran a d'ong dak- 
kueten. ? Gamang Kitungan kan 
labon saring erandij janab langga 
do manna janumjum neban bar 
kun kuttan a tarangdi darakuna 
lingan tarda mandrengna neban 

bar roitad do er roitad ganalaman 
a tiyten a neban abgurdzbeten. 

10 Kun kutta lingan rudaben 
asan Eden saring bo surda alon 
dungan dungle, kun saring unji 
alon dele. Il Aboi alon ahim 
Pison. Antate ranan dungten a 
Abila desan sikkoi ja gante. 
12 Kun desan a ranan boiboi 
bangsa bar kotten saring mukta 
dọ gumedok janatti aran dungte. 
13 Anab-bagu alon ahim Gion. 
Kanate kuddub Kus desan sikkoi 
ja gante. 14 Anab-yagi alon ahim 
Zdekuel. Kan Assuriya desan a 
mukkaban sanle yerte. Anab-unji 
alon ahim Porat. 


Adam apsele Kitungan a 
banaihan 

15 Bar Gamang Kitungan kun 
mandran a d'ong urungan urung- 
le, Eden kuttan a orro baran a 
Jumben asan do a turturben asan 
tabngijeten. 16 Gamang Kitungan 
kun a mandran a-d'ong baihle 
opungeten, Aman kuttan a kud- 
dub neban ajon, tam itsum-nam 
ambrij jumte, 17 bindo roitad do 
er 'roitad ganalaman a tiyten a 
neban a j'on jumdong. Iten asan 
gamlenden ayengan a dinna aman 
antate jumte, kun a dinna aman a 
jardin.na kahidtam. 

18 Ante saring Gamang Ki- 
tungan gameten, Mandran anson 
a dakunaben bangsa ted. Anten 
asan Hen anin abmele bo tungna 
turduboi gabdeltai. 


Kuddub jontunji a taniyhiman 

19 Bar Gamang Kitungan labon 
saring jontunji dò riang ontidanji 
gabdelan gabdelle, Adam aninji a 
Wong, iten tiyhimte, kan a galam- 


ben asan kuddubanji a d'ong anin 
amangban urungaiten. Seletten 
Adam kun pwrardanji amang 
saring butente iten tiyhimeten, 
anin anten na ahiman dele. 


Insalon a sanabjan 


20 Ednegoi mandran dile jon- 
tun do riang ontidanji do 
labo lingan a dile jontun a 
d'ong tiyhimeten, bindo mandran 
apsele tungna turdu boijan ad- 
dakuad. 2! Ante saring Gamang 
Kitungan mandran a d'ong karran 
abkznduman abkzndumle, anin 
a kzndumlen adnang anin a 
ondroijangan aboi table panglen 
asan, kun a tablingeten a 
jelun badrijeten. 22 Bar Gamang 
Kitungan mandran saring ayengan 
aboi ondroijangan table pangeten, 
kun batte aboi insalon sabjale 
mandran amangban urungaiten. 
23 Seletten wmandran gameten, 
Nam saring dele, manan, kan 
anin j'ang-hen a jang na do 
jelu-hen a jelu na. Anin ahim 
insalo, iten asan gamlenden 


anin mandran saring dele: (Ebri 


lang lingan insalo a garamgam, 
mandran saring) 24Kan asan 
mandran anindam a ua-yangan a 
d'ong omda-an omdale, anindam 
a dukrin amang maiten. Bar 
aninji abo d'ongan na deteji. 

25 Do kan mandran bar anin- 
dam a dukrin kan bagunji a puta 
janang den aninji ganabroijan a 
imnan adhangadji. 


J'adan a tarakkan 


3 Gamang: Kitungan a ganab- 
del labo lingan a basuten 
a kuddub jontunji amang saring 

jadan boiboi tarakkan dakule. 
Bar anin insalon a d'ong gameten, 
E salo, kuttan a iteja a neban a 
j'on a jumdong, gamle Kitungan 
Oopungeten po? 2 Insalon j'adan 
a d'ong gameten, Anlen kuttan 
a kuddub neban a j'on rapti a 
jumtai. 3 Bindo kuttan a tarangdi 
lingan a neban a jon abmele, 
Amben antate a jumdong do 
a jabdong, kanate a lumlen- 
den a kahidte, gamle Kitungan 
gamlenten. 

4 Bindo j'adan insalon a d'ong 
:zameten, Amben enga dele 
janang akkahide. 5 Osantan Ki- 
tungan galamte, amben ayengan 
a dinna lingan kunate a jumte, 
kun a dinnan m’od-ben ranzn 
dete. Seletten amben Kitungan 


ambrij bangsa do erszn abmele 


ganalaman a hangte. 


Mandran pintu lingan a ganalun 


6 Seletten insalon, kan a neban 
bo bangsa janumjum amdungte 
do garijmaddage bar ganalaman 
tiyten a neban, gamle angante 
gijle, kun jon rule jumeten. Bar 
anindam a tanongban a d'ong 
tiyeten asan anin janang jumeten. 
7 Seletten aninji a m'odan ranzn 
delen asan, aninji a putan a 
imnan hangan hangle, lua olan 
sitaran sitarre jarijinan sabjaleji. 

8 Ante saring oruban adnang 
kutta lingan endunglen a Gamang 
Kitungan a sanaddan amdangan 
amdangle, Adam do anin a 
insalon Gamang Kitungan amang 
saring kuttan a nebban solenji. 
9 Ante saring Gamang Kitungan 
Adam a d'ong gudingle gameten, 
Aman uan daku? 10 Anin jalangle 
gameten, Sarrang-nam amdangan 


amdangle, hen a putan asan 
bantongle, kutta lingan solenai. 
ll Anin gameten, Amben a 
putan, gamle buten d'ong-nam 
gadlameten? Hen ayengan aneb a 
jon, Jumdong, gamle opunglai 
antate aman jumle po? 12 Adam 
gameten, Ayengan a insalon 
d'ong-hen a turduben asan Aman 
tiylih, anin d'ong-hen kun a 
neban a j'on ti-ihten asan hen 
jumlai. 13 Seletten Gamang Ki- 
tungan insalon a dong gameten, 
Aman kan iten lumle? Insalon 


gameten, J'adan jolda-ihten asan, 


hen jumlai. 


Adam, Oban do j adan anangan 

l4 Ante saring Gamang Ki- 
tungan j'adan a dong gameten, 
Kan a lumlen asan aman kuddub 
gorjangan do tulaban a jontun sa- 
ring karran anangan delam. Kan 
asan “aman. kampungdam-nam 
batte haten do marengmadta-nam 
sikkoi ja arardisolan jumte. 
15 Bar Hen aman do 'insalon 
amang lingan bar birinda-nam 
do insalon a birinda lingan 
arasanggeman amdungtai. Anin 
b'ob-nam abparate do aman anin 
a danungkurdijengan abparate. 

16 Ante saring Anin insalon a 
d'ong gameten, Karudkud-asu- 
da-nam Hen karran abatengtai. 
Aman anasudan: batte onan 
kudte bar tanongban abmele 
anogir-nam dakute do anin 
lanangka-nam danete. 

17 Bar Adam a d'ong Kitungan 
Opungeten, Ayengan a neban a 
j'on, Jumdong, gamle d'ong-nam 
banaihan tiyle gamlai, antate 

insalo-nam a bernan amdang- 
le jumle, anten asan aman 
abmele labon anangan dele. 
Aman marengmadta-nam sikkoi 
ja kanalkalan batte kotten saring 
janumjuman hangte. 18 Kotten 
ebban do sarala ebba neban 
paddabte bar amben jannongan a 
uaban a jumte. 19 Aman ayengan 
a labon saring sanabjan dele, 


kotten endrang maine sikkoi 


ja, mukka-nam a udhulan batte 
jumte. Iten asan gamlenden aman 
arardisol do barokij arardisol 
lingan maiten. 

20 Ante saring Adam anin- 
daman insalon a d'ong, Oban, 
gamle tiyhimeten. Iten asan 
gamlenden anin kuddub am’eng 
pwrardanji a yangan dele. 2! Bar 
Gamang Kitungan usalkaban os- 
kaian oskaile, Adam do anin 
insalon a Tong abjijieten. 


Eden kuttan saring Adam do 
Oban anamdungan 

22 Ante saring Gamang Ki- 
tungan gameten, Gijba, mandran 
bangsa do erszn a imnan hangan 
hangle, anlen ambrij dele. Bar 
nami anin yante gamle abjunsilen, 
tarda mandrengna neban a jon 
rule juman jumle rapti tarda 
abm’enge, 23 anten asan Gamang- 
tungan Eden kuttan saring aninji a 
d'ong.amdungeten do labo lingan 
a orro baran a lumben asan anin 
a d'ong tabngijeten. 24 Ednegoi 
Anin Adam a d'ong amdungeten 
do mandrengna neban tangoran 
a rabrabben asan, Eden kuttan 
a darungyungsengban kirubanji 
do unji dungkin guyurdi-rzngge 
a yaryartenan kardzr-kilaikiban 


dakkueten. 

